ตัวแทนมนุษย์ทองคำ
โดย...พนิตสรณ์ หวังจงชัยชนะ
12 ก.พ. 2556

โดย...พนิตสรณ์ หวังจงชัยชนะ
วอลุมการซื้อขายหุ้นเฉลี่ยต่อวัน ระดับ 5.4 หมื่นล้านบาท อาจทำให้เจ้าหน้าที่การตลาด (มาร์เก็ตติง) ทำงานมือเป็นระวิงในการให้บริการลูกค้า แต่ก็มีการประเมินกันว่าในอีกไม่กี่ปีข้างหน้า ผู้ลงทุนไทยจะหันไปอาศัยการส่งคำสั่งซื้อขายผ่านระบบอินเทอร์เน็ตมากยิ่งขึ้น และใช้โปรแกรมเทรดเข้ามาเป็นตัวช่วยในการลงทุนมากขึ้น
ในอนาคตอาจจะไม่มีพื้นที่เหลือสำหรับเจ้าหน้าที่การตลาด ซึ่งเมื่อสมัยหนึ่งเคยถูกยกให้เป็นมนุษย์ทองคำ ซึ่งทางด้านมาร์เก็ตติงต้องปรับตัว ขณะเดียวกันในแง่ของโบรกเกอร์ก็ต้องปรับตัวถึงระบบที่ให้บริการ เพราะลูกค้าจะเลือกลงทุนผ่านโบรกเกอร์ที่มีระบบเทรดที่สามารถตอบสนองความต้องการลงทุนที่ดีที่สุด
“นฤมล อาจอำนวยวิภาส” กรรมการผู้จัดการ บริษัทหลักทรัพย์ เอเซีย พลัส (ASP) เปิดเผยตัวเลขมูลค่าการซื้อขายผ่านระบบอินเทอร์เน็ตทั้งระบบประมาณ 50% ของการซื้อขายโดยรวม และในส่วนของ ASP เอง ประมาณ 45% ของคำสั่งซื้อขายทั้งหมด 
เมื่อเห็นแล้วว่าแนวโน้มจะเป็นแบบนี้ ทาง ASP จึงได้มีการออกโปรแกรมเทรดใหม่ ภายใต้ชื่อ “Pro8” เรียกติดปากง่ายๆ ว่า โปรแปด เพิ่มเติมจาก 4 โปรแกรมที่ให้บริการลูกค้าอยู่แล้ว และโปรแปดนี้ทางบริษัทได้พัฒนาโปรแกรมขึ้นเอง อาศัยทีมไอทีของ ASP หลังจากที่เห็นระบบของตลาดหุ้นที่พัฒนาแล้วอย่างฮ่องกง ไต้หวัน ต่างนำระบบโปรแกรมเทรดเข้ามาช่วย
คุณสมบัติของโปรแปด รุ่นที่ 1 ในเบื้องต้นจะให้บริการใน 3 ด้านหลัก 1.การส่งคำสั่งซื้อขายได้รวดเร็วกว่าการส่งคำสั่งทั่วไป 2.ให้บริการยืมเพื่อขายหุ้นล่วงหน้า (เอสบีแอล) โดยอัตโนมัติ จากเดิมจะต้องติดต่อผ่านเจ้าหน้าที่การตลาด และ 3.ระบบ Pair Trade คำสั่งแบบจับคู่ โดยจะจัดทำข้อมูลในเชิงเปรียบเทียบ เช่น ราคาหุ้นบลูชิปในประเทศกับกระดานต่างประเทศ หากพบว่าราคามีระยะห่างกันอยู่ ระบบดังกล่าวจะแจ้งเตือนไปยังลูกค้าให้ทำการขายในตัวที่มีพรีเมียมสูงกว่า และให้เข้าไปรับซื้อในตัวที่มีราคาต่ำกว่า นอกจากนี้ ยังสามารถเปรียบกับหุ้นในอุตสาหกรรมเดียวกันก็ได้
“ขณะนี้ลูกค้านิยมซื้อขายผ่านระบบอินเทอร์เน็ตมากขึ้น โบรกเกอร์เองต้องปรับบริการให้สอดรับกับพฤติกรรมของผู้ลงทุนที่เปลี่ยนแปลงไป ลูกค้าที่เก่งๆ บางคนก็จับกลุ่มกันจัดทำโปรแกรมเทรดดิงขึ้นมาเองด้วยเอ็กเซลธรรมดา แต่ก็มีอีกกลุ่มที่ต้องการได้รับบริการจากโบรกเกอร์ ดังนั้น ทางบริษัทจึงให้ความสำคัญกับโปรแกรมเทรดดิง” กรรมการผู้จัดการ ASP กล่าว
“นฤมล” กล่าวอีกว่า ท้ายที่สุดของโปรแปดคือต้องการให้ลูกค้าได้เวลาในการส่งคำสั่งซื้อขายที่ดีที่สุด และนั่นหมายถึงได้ราคาดีที่สุดเช่นกัน เพราะระบบจะย่นขั้นตอนในการคีย์ข้อมูลของลูกค้า โดยจะมีการเตือนความจำเมื่อราคาลงไปแตะระดับที่ลูกค้าต้องการซื้อหรือขายก็จะเตือนข้อมูลเหล่านี้ไปยังผู้ลงทุน และไม่จำเป็นต้องป้อนข้อมูลถึงตัวชื่อหุ้นที่จะซื้อหรือขาย เพียงแต่ยืนยันคำสั่งเท่านั้น ข้อดีนี้จะช่วยลดความผิดพลาดในการส่งข้อมูล โปรแกรมนี้จะช่วยลูกค้าในกลุ่มที่ไม่มีเวลาในการติดตามข้อมูล แต่ก็ไม่ต้องการพลาดโอกาสในการลงทุน
รุ่นแรก อาจเป็นเพียงน้ำจิ้ม ส่งมาหยั่งเชิงกับผู้ลงทุน เพราะขณะนี้อยู่ระหว่างการพัฒนารุ่นต่อๆ ไป ต้องการจะพัฒนาในแบบที่ว่าให้โปรแกรมเป็นไปตามความต้องการของลูกค้า
“โปรแกรมเทรดจะออกมาตอบสนองความต้องการลูกค้า ขณะเดียวกันยังเป็นตัวช่วยในการให้บริการลูกค้าของมาร์เก็ตติง ซึ่งทุกวันนี้การให้บริการกับลูกค้าหลายๆ คนในเวลาเดียวกันนั้นเป็นระบบที่ล้าสมัยไปแล้ว”